Loihde

Loihde Oyj (entisiltä nimiltään Viria ja Anvia) on suomalainen ICT-alan konserni, joka koostuu Loihde Oyj:stä sekä sen tytäryhtiöistä. Loihde toimii ICT- ja turvallisuusaloilla.

Loihteen juuret ulottuvat vuoteen 1882, jolloin joukko vaasalaisia kauppiaita perusti Oy Waasan Telefooniyhdistyksen. Nykyisin Loihteessa työskentelee 850 työntekijää. Yrityksen slogan on Ihmiset edellä vuodesta 1882. 

Loihteella on toimipisteitä Suomessa 23 paikkakunnalla. Suurimmat toimipaikat Suomessa ovat pääkaupunkiseudulla ja Oulussa.

Loihteen osakkeet on listattu Nasdaq First North Growth Market Finland -markkinapaikalle. 

 Palvelut 
Loihde on palveluyhtiö, joka rakentaa yrityksille ja yhteisöille digitaalisia palveluita ja data- ja tekoälyratkaisuja, suojaa asiakkaita tietoturvariskeiltä ja fyysisiltä turvallisuusuhilta sekä tarjoaa pilvi- ja verkkoratkaisuja.

Loihde-konsernissa on viisi palvelualuetta: Data & AI, Digitaaliset palvelut, Kyberturva, Pilvi ja yhteydet, Turvallisuusratkaisut. 

Tytäryhtiöitä ovat Loihde Advance Oy, Loihde Factor Oy, Loihde Trust Oy, Loihde Cloudon Oy ja Loihde Kiinteistöt Oy.

 Historia 
Loihteen juuret ovat paikallisessa puhelinyhtiötoiminnassa. Vuonna 1882 vaasalaiset liikemiehet perustivat Oy Waasan Telefooniyhdistyksen, joka oli Suomen viides puhelinyhtiö.

Suomen telealalle on ominaista, että puhelinyhtiöitä perustivat yksityiset ihmiset omien kommunikaatiotarpeidensa pohjalta. Näin ollen pieniä puhelinyhtiöitä, -yhdistyksiä ja -osuuskuntia syntyi Suomeen useita satoja. Viime sotien jälkeen alalla alkoi rakenteellinen muutos, ja pieniä puhelinyhtiöitä yhdistyi suuremmiksi. Esimerkiksi Vaasan seudulla oli 1950-luvun puolivälissä noin 20 itsenäistä puhelinyritystä, joista suurin osa liittyi 1960-luvun alkuun mennessä Vaasan Puhelin Oy:hyn. Vastaava kehitys tapahtui myös Etelä- ja Keski-Pohjanmaalla. Vuonna 1989 Vaasan Puhelin ja Etelä-Pohjanmaan Puhelin fuusioituivat Vaasan Läänin Puhelin Oy:ksi, ja Kokkolan Puhelin Oy liitettiin samaan yhtiöön vuonna 2010.

Anvia-nimellä konserni toimi vuodesta 2008 alkaen. Vuonna 2014 Elisa nousi Anvian suurimmaksi omistajaksi ja omisti 9.10.2014 yrityksestä 25 prosenttia. Anvia pyysi arviot yhtiön osakkeen arvosta. Kahden ulkopuolisen asiantuntijan tekemän arvion mukaan osakkeen arvo on selvästi korkeampi kuin Elisan tarjoama 2 000 euroa. Elisa pyrki valtaamaan Anvian, mutta eri tahoilta ryhdyttiin torjumaan valtausyritystä. Kesällä 2016 Anvia ja Elisa sopivat yritysjärjestelystä, jossa Anvian telecom-liiketoiminnot sulautuivat Elisaan 1.7.2016.

Entinen Anvia Oyj vaihtoi nimensä Viria Oyj:ksi tammikuussa 2017 ja ryhtyi rakentamaan konsernia uuden strategiansa mukaisesti, jossa keskiöön nousi turvallisuus ja tiedon jalostaminen. Yhtiö teki useita yritysostoja, joilla se laajensi palveluvalikoimaansa muun muassa tietoturvaan, ohjelmistokehitykseen ja digitaalisen liiketoiminnan kehittämiseen, dataratkaisuihin ja pilviteknologioihin. Vuonna 2021 yhtiön nimeksi vaihtui Loihde Oyj.

Marraskuussa 2025 julkistettiin, että Loihde tulee ostamaan BLC Turvan.

 Lähteet 
https://www.loihde.com/tietoa_meista/
https://www.loihde.com/ajankohtaista/uutiset/2021/05/07/viriasta-tulee-loihde-yhtio-selvittaa-listautumista-first-north-markkinapaikalle/ 
https://www.loihde.com/meista/historia
Boij, Pauline: Vaasan Puhelimen 100 vuotta. Vaasan Puhelin Oy, 1982.

 Viitteet 

 Kirjallisuutta 

 Aiheesta muualla 
 Loihde
 Viria Oyj:n historiaa Pörssitiedossa
 Kokkolan Puhelin Oy:n osake- ja omistushistoriaa Pörssitiedon nettisivulla

Luokka:Suomalaiset First North -yhtiöt
Luokka:Suomalaiset ohjelmistoyritykset
Luokka:Suomalaiset teknologiayritykset